Lp Kristiina Alliksaar

Eesti Kultuuriministeeriumi kantsler

PÖÖRDUMINE 23.10.2023

Eesti Teatri Agentuuri nõukogu ja juhatus avaldavad kahetsust, et Kultuuriministeeriumi tellimusel ja rahastusel 2023. a valminud Statistikabaasi arendus personalistatistika kogumiseks ei ole ministeeriumi poolt leidnud kasutust ning juba sisestatud andmeid ei kasutata otstarbekohaselt era- ja munitsipaalteatrite tegevustoetuste määramisel. Statistikabaasi arendus telliti agentuurilt väga lühikese etteteatamisajaga ning see valmis kõikide osapoolte jaoks kiirkorras teiste tööde arvelt. Nimetatud arendustöö üks eesmärk oli vähendada nii teatrite kui andmebaasi halduri jaoks andmete mitmekordset sisestamist ja käsitsi arvutamist. Valminud tulemus vastas täielikult Kultuuriministeeriumi kui tellija nõudmistele, kuid samal ajal muutis ministeerium teatrite rahastamiskorda, mistõttu töömahtude arvestamise valemid ja sellega koos kogu personalistatistika olemus kaotas igasuguse tähenduse rahastamistaotluste esitamise protsessis.

Juhime tähelepanu, et sellega kasutati riigi raha ebamõistlikult, kahjustati Eesti Teatri Agentuuri kui koostööpartneri usaldust ning valmistati pettumus ka teatritele, kes panustasid arendusse oma aega ja oskusteavet ning lootsid sellest saada toimivat tööriista teatrite ja Kultuuriministeeriumi vaheliseks suhtluseks. Praegu on tekkinud olukord, kus toimiv tööriist on olemas, kuid kuna Kultuuriministeeriumil ei ole andmeid sellisel kujul enam vaja, siis pole teatritel motivatsiooni ega kohustust neid andmeid sisestada. Küll aga tuleb neil sisestada uusi personaliandmeid Kultuuriministeeriumi tegevustoetuste taotlusblanketile, mis kokku on loonud olukorra, kus teatrite ja ka statistikabaasi halduri töökoormus andmete esitamisel on hoopis suurenenud.

Eesti Teatri Agentuuri nõukogu ja juhatus paluvad tungivalt kaaluda juba valminud arendustöö edasise kasutamise võimalusi teatrite rahastusotsuste tegemisel. On kahetsusväärne, kui ministeerium heidab valdkonna jaoks olulise, heas usus ja ühiste pingutuste toel valminud personalistatistika andmebaasi üle parda ning ei ole valmis rakendama selle potentsiaali täieliku ja kontrollitud andmekoguna teatrite tegevuse hindamisel.

Lugupidamisega

Tiina Rebane

Nõukogu esimees

Nõukogu liikmed Piret Rauk, Kirsten Simmo

Riina Viiding ja Mehis Pihla Juhatuse liige